Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 12, 32-34  
*Ne félj, te kicsiny nyáj, mert úgy tetszett a ti Atyátoknak, hogy nektek adja az országot! 33Adjátok el vagyonotokat, és adjátok alamizsnául, szerezzetek magatoknak el nem avuló erszényeket, el nem fogyó kincset a mennyben, ahol a tolvaj nem férkőzhet hozzá, a moly sem emészti meg. 34Mert ahol a ti kincsetek van, ott lesz a ti szívetek is.*

Krisztus kincset érő Gyülekezete!

Vannak olyan dolgok, amiket mi igazán aprócskának látunk, de hamar ki tud derülni, hogy igenis van jeltőségük és hatásuk.  
Talán egy igen szemléletes példája ennek a kislábujj. Olyan aprónak tűnik a többi között, hát még a testrészek sora között, de mégis fontos szerepe és hatása van. Egy részről az egyensúlyérzékünk szempontjából a kitámasztásban is fontos pont, más részről érzékletes példa lehet az is, amikor csak ezzel az aprócska testrésszel sikerül eltrafálnunk a szekrény sarkát, vagy az asztal lábát. Rögtön nem tűnik már olyan jelentéktelennek!  
Krisztus, mai igeszakaszunkba azt mondja: „*Ne félj, te kicsiny nyáj”*. A kicsiny szót, pedig az eredeti görög nyelvben a mikron kifejezéssel jeleníti meg, amiből például a mikroszkóp szavunk is származik. Valami igazán kicsire utal itt Jézus és ennek a valóságát mi is sokszor érezzük, és talán még többször szóvá is tesszük. De jól tesszük ezt? Jól tesszük, hogy ennyi figyelmet, ennyi kesergést szentelünk ennek a nézőpontnak? Vagy talán, ahogy a kislábujj, úgy a Krisztus gyülekezete még kevésbé jelentéktelen?

Egyre inkább érezzük, látjuk statisztikákból, vagy egyszerűen a hétköznapokból, hogy a világi akarat, hangok, értékek mellett valahogy egyre kisebbnek, egyre eltörpülőbbnek tűnik ez a nyáj.   
Sőt mi magunk, egyes emberként, kis báránykaként is meglehetősen jelentéktelennek és gyengének tudjuk érezni magunkat a vélt farkasfalkák között. „Elfogyunk?” – bégetjük csak panaszos hangon az aggodalmaskodó kérdésünket.  
Krisztus azonban határozottan mutat rá mai alapigénkben, hogy elhibázzuk a fókuszt, hogy rossz helyen keressük az erőnket és bizony sokszor mintha vakok maradnánk a hatásra is, ami bizony jelen van, megvalósul.   
Lehet, hogy nem is farkasok ordítást hallom, csak bajbajutott, elveszett bárányok bégetését?  
Krisztus irányítani akarná a te figyelmedet is, rá akar mutatni nekünk, mint nyájnak is alapigénkben az igazi lényegre!  
Azt mondja, hogy ne ezekre tekints te se, aki ma szinte mikroszkopikusnak mondod a kereszténységet, hanem arra, hogy a nyáj az mindig egy közösséget jelent és ennek a nyájnak mindig van pásztora is! És ez a lényeg, ez a fontos!  
A nyáj, - ha kicsi, ha nagy -, valójában védtelen és önmagától hamar szétszéledne. A lényeges kérdés épp ezért mindig az, hogy van-e pásztor, aki védi, megerősíti, jó úton tartja és haza vezeti?  
Nekünk, neked pedig van ilyen Pásztorunk! Van, aki a biztos otthonba vezet! Nekünk Krisztusunk van, aki az Isten országába vezet, terelget minket.   
Alapigénk első verse ezt mondja: „*Ne félj, te kicsiny nyáj, mert úgy tetszett a ti Atyátoknak, hogy nektek adja az országot!”*.   
Ez a „tetszett”, szó pedig épp ugyanaz az eredeti nyelvben, mint Jézus keresztelésekor a „gyönyörködöm”-ként fordított. Az Atya tehát nem a számokban, vagy a mi eredményeinkben akar gyönyörködni, hanem abban, hogy Krisztusért az Ő országának lakói, részesei vagyunk, vagy.   
Erre kér minket is ma, Pünkösd második ünnepén, hogy lássuk meg, hogy semmi más nem szükséges, vagy muszáj a mi életünkbe igazán, csak az, hogy az Isten országának tagja legyél. Hogy ennek a testnek - aminek Krisztus a feje – legyél már ma a része és, hogy a kislábujj se jelentéktelen, hiszen az Atya akarata van benne és általa is jelen.  
Ha ezt a kincset megtalálod és ez az igazság lesz a legértékesebb számodra, ha valóban tudsz erre tekintve élni, akkor az Atya gyönyörködni fog benned is!

Meg kell leljük az igazi kincset Testvérek! Ahogyan a kalandregényekben és filmekben az ősi térképen megtalálják az X-et és az alapján aztán a kincset, úgy erre nekünk is tudatosan kell törekednünk. Fel kell tegyük magunknak a kérdést: *Hol van az én kincsem?*.   
És ha hezitálunk, vagy legalábbis magunkban érezzük a bizonytalanságot, akkor ott fognunk kell a térképet nekünk is, - az Isten igéjét -, és meg kell lelnünk azt az X-et!  
Kérnünk kell testvérek a Szentlelket, hogy erőnk lehessen rá! Kérned kell az Urat, hogy mutasson rá neked még hangsúlyosabban, hogy lásd, hogy véletlenül se keverd össze a jelzéseket, hogy véletlenül se földi mulandó, elveszíthető és elvesztegethető kincsekre hidd azt, hogy megtaláltad az igazit. Ne olyanokra, amik csak ideig óráig tűnnek értékesnek, ahogyan igénk is írja: „*szerezzetek magatoknak el nem avuló erszényeket, el nem fogyó kincset a mennyben, ahol a tolvaj nem férkőzhet hozzá, a moly sem emészti meg”*.  
Ne kuporgatni akarjuk az itteni hamisságokat, ne a bolondok aranyához ragaszkodjunk az igazi helyett! Testvérek ne a látszat értékeket és az ilyen bölcsességeiteket szorongassátok! Ezeket hiába fényezzük, forgatjuk, vagy fektetjük be itt okoskodva, végül értéktelen porrá, hamuvá és távoli emlékké válnak csak.   
De, a te mennyei Atyád igazi, örök kincset akar neked adni, ami nem fogy el, nem fogja se az idő, se az infláció, se semmilyen emberi tett, vagy akarat. Olyat, amit Ő őriz meg és ajándékoz neked.   
Ma, amikor azt látjuk, hogy emberek kiégnek a családi felelősségükben, munkahelyi hivatásukban, a gyülekezeti szolgálatban, akkor még inkább ideje van, hogy rámutassunk a pünkösdi üzenetre: a Szentlélek munkálkodik érted és általad, és ha ezt hagyod, ha nem te akarod megmondani, hogy mi a kincs, mi a cél, mi a feladatod, hanem valóban hagyod, hogy vezessen az Isten Lelke, akkor észre fogod venni, hogy tűz éled benned. Mozgósító, erőt adó, lángra lobbantó hit éled, ami nem hagy kiégni, nem hagy sohasem elfogyni, kifogyni az evangélium öröméből. Táplált leszel és tápláló mások számára is. Kifogyhatatlanul gazdag leszel!

Mai utolsó versünkben ezt olvassuk: „*Mert ahol a ti kincsetek van, ott lesz a ti szívetek is.”*. Ott lesz a te szívedben is ez az elfogyhatatlan kincs, te pedig élhetsz belőle, élhetsz általa, mert Isten minden bárányában az Ő országában, az Ő házán belül akar gyönyörködni. Az Úr nem kimerült, nem a kudarcoktól reményvesztett, nem a jövőtől rettegő nyájat hív életre, hanem örvendező, ünneplő, folyamatosan az ő Pásztorára, Krisztusra tekintő gyülekezetet. Ez az Isten akarata neked: kincs, ami valóban elég neked, aminél nem találnál többet, vagy jobbat: Téged az Ő kegyelme tesz gazdaggá. Mert a te Urad, a te Pásztorod együtt akar ünnepelni veled mindörökké, mert Ő így szeret téged, a legkisebb bárányt, a kislábujjat is! Ámen